b'\n_START_ARTICLE_\nBoeing\n_START_SECTION_\nHistoria\n_START_PARAGRAPH_\nYhti\xc3\xb6n perusti 15. hein\xc3\xa4kuuta 1916 Seattleen William E. Boeing, joka oli saksalaisen kaivosinsin\xc3\xb6\xc3\xb6rin Wilhelm B\xc3\xb6ingin poika. Yhti\xc3\xb6n p\xc3\xa4\xc3\xa4konttori olikin Seattlessa aina 2000-luvun alkuun, jolloin se siirrettiin Chicagoon._NEWLINE_Boeing aloitti lentokoneiden valmistuksen vuonna 1916 ja kehitti 1920-luvulla muun muassa lentoveneen, h\xc3\xa4vitt\xc3\xa4j\xc3\xa4koneita sek\xc3\xa4 \xe2\x80\x9dModel 40\xe2\x80\x9d -postilentokoneen, johon mahtui my\xc3\xb6s kaksi matkustajaa._NEWLINE_Toiseen maailmansotaan Boeing vaikutti B-17 Flying Fortress- ja B-29 Superfortress -pommikoneilla._NEWLINE_Toisen maailmansodan j\xc3\xa4lkeen yhti\xc3\xb6 kehitti Yhdysvaltain strategisille ilmavoimille (SAC, Strategic Air Command) pitk\xc3\xa4n kantaman pommikoneita, muun muassa B-52 Stratofortressin. 1950-luvulta l\xc3\xa4htien yhti\xc3\xb6 on kehitt\xc3\xa4nyt ydinaseita kuljettavia ohjuksia. 1960-luvulla Boeing alkoi kehitt\xc3\xa4\xc3\xa4 etenkin miehitett\xc3\xa4vi\xc3\xa4 avaruusaluksia, mill\xc3\xa4 oli merkitt\xc3\xa4v\xc3\xa4 rooli Apollo-ohjelmassa. Se oli toinen avaruussukkuloita operoineen US Space Alliance -yhti\xc3\xb6n omistajista.\n_START_SECTION_\nBoeing nyky\xc3\xa4\xc3\xa4n\n_START_PARAGRAPH_\nVuonna 1997 Boeing osti kilpailijansa McDonnell Douglasin. Siviililentokoneiden kehitys on entisiss\xc3\xa4 McDonnell Douglasin tehtaissa p\xc3\xa4\xc3\xa4ttynyt. Boeing ajautui B757- ja B767-koneiden kehityksen j\xc3\xa4lkeen samanlaiseen hiljaiseloon tuotesuunnittelussa kuin McDonnell Douglas aikoinaan DC-9- ja DC-10-koneiden suunnittelun j\xc3\xa4lkeen. Boeing 777 -koneen j\xc3\xa4lkeen yhti\xc3\xb6 pohti l\xc3\xa4hes \xc3\xa4\xc3\xa4nennopeudella lent\xc3\xa4v\xc3\xa4\xc3\xa4 Sonic Cruiser -konetta ja sittemmin suunnitteli Boeing 787 -koneen._NEWLINE_Boeing esitteli julkisesti 8. hein\xc3\xa4kuuta 2007 uuden 787-konetyypin. Koneen k\xc3\xa4ytt\xc3\xb6\xc3\xb6notto kuitenkin viiv\xc3\xa4styi kolme ja puoli vuotta suunnitellusta ja tapahtui vasta lokakuussa 2011. Muun muassa All Nippon Airways, Japan Airlines, Air New Zealand, Air Berlin ja Thomson Airways ovat tilanneet k\xc3\xa4ytt\xc3\xb6\xc3\xb6ns\xc3\xa4 uusia koneita._NEWLINE_Boeing on entisen McDonnellin St. Louisin (Missourissa) tehtaan omistajana siirtynyt valmistamaan enemm\xc3\xa4n sotilaskoneita, my\xc3\xb6s h\xc3\xa4vitt\xc3\xa4j\xc3\xa4koneita, kuten F-15:n, F/A-22:n ja F-35:n alihankinta._NEWLINE_Boeing on t\xc3\xa4ll\xc3\xa4 hetkell\xc3\xa4 maailman toiseksi suurin lentokonevalmistaja. Syyskuussa 2010 WTO tuomitsi sen, ett\xc3\xa4 Boeing on saanut muutaman edellisen vuoden aikana Yhdysvaltain puolustusministeri\xc3\xb6lt\xc3\xa4 ja NASAlta yli 24 miljardia dollaria subventioita (vuosimyynnin ollessa 70 miljardia dollaria). Huhtikuussa 2011 WTO totesi tuomiossaan, ett\xc3\xa4 Boeing on saanut viime vuosina 5,3 miljardia dollaria laittomia tukia Yhdysvaltain liittovaltiolta ja ett\xc3\xa4 n\xc3\xa4m\xc3\xa4 tuet ovat v\xc3\xa4\xc3\xa4rist\xc3\xa4neet kilpailua Boeingin eduksi ja Airbusin haitaksi._NEWLINE_Vuonna 2018 Boeing ja Leonardo S.p.A. voittivat tarjouskilpailun korvata UH-1 helikoptereita MH-139 koptereilla. Boeingin ja Saabin T-X harjoitush\xc3\xa4vitt\xc3\xa4j\xc3\xa4 on voittanut tarjouskilpailun T-38 Talon h\xc3\xa4vitt\xc3\xa4jien korvaamiseksi. Lentotukialukselta laukaistava miehitt\xc3\xa4m\xc3\xa4t\xc3\xb6n ilmatankkausalus MQ-25 on voittanut laivaston tarjouskilpailun.'